Δύο λιμενικοί τραυματίστηκαν το βράδυ της Πέμπτης στα Εξάρχεια κατά τη διάρκεια επίθεσης από ομάδα περίπου 50 ατόμων.

Η επίθεση σημειώθηκε κατά τη διάρκεια έρευνας που πραγματοποίησε κλιμάκιο οκτώ ανδρών του Λιμενικού Σώματος -παρουσία εισαγγελέα- σε οικία της περιοχής, έπειτα από πληροφορίες που έλαβε για διακίνηση ναρκωτικών ουσιών.

Ένας από τους λιμενικούς υπέστη τραυματισμό από μαχαιριές στο μηρό, ενώ ο δεύτερος δέχθηκε γροθιές στο πρόσωπο. Τα δύο στελέχη μεταφέρθηκαν στο Ναυτικό Νοσοκομείο Αθηνών. Κατά τη διάρκεια της επίθεσης στους λιμενικούς κάποια από τα άτομα κατάφεραν να τους αποσπάσουν δύο τσαντάκια με τα ιδιωτικά τους όπλα.

Η επίθεση σημειώθηκε στη συμβολή των οδών Θεμιστοκλέους και Ερεσού. Στη διάρκεια της έρευνας των λιμενικών εντοπίστηκε 1,5 κιλό ινδικής κάνναβης μία ζυγαριά ακριβείας ενώ συνελήφθησαν δύο γυναίκες εκ των οποίων η μία κατάφερε να διαφύγει κατά τη διάρκεια της συμπλοκής.

Η έρευνα των λιμενικών στο οίκημα στα Εξάρχεια ξεκίνησε όταν κλιμάκιο του σώματος εντόπισε στο λιμάνι του Πειραιά έναν Ιρακινό με ναρκωτικές ουσίες.

Στην ανάκριση που έκαναν στον άνδρα τον ρώτησαν επίμονα από πού αγόρασε τις ουσίες, και εκείνος τελικώς τους αποκάλυψε ότι η αγορά έγινε από τα Εξάρχεια, υποδεικνύοντάς τους, μάλιστα, ένα κτήριο στην περιοχή, όπου, όπως τους είπε, «γίνεται το μεγάλο εμπόριο ναρκωτικών».

Όπως αναφέρει σε ανακοίνωση το Λιμενικό, τα στελέχη του Σώματος κατά τη διάρκεια της επιχείρησης επέδειξαν ψυχραιμία και αυτοσυγκράτηση χωρίς να χρησιμοποιήσουν τον φέροντα οπλισμό τους και να αποφευχθεί γενικευμένη σύρραξη με απρόβλεπτα αποτελέσματα.